Dur-Sharrukin

Dur-Sharrukin (arabisk: دور شروكين, eller i dag Khorsabad) er en assyrisk by i nordlige Irak, 20 km nordøst for Mosul. Det er stedet for den assyriske oldtidsbyen Dur-Sargon, eller på assyrisk Dūr-Šarrukīn.


== Byen Dur-Sargon ==
Oltidsbyens historie begynner i 717 f.Kr. da den assyriske kong Sargon II beordret at Assyria skulle få en ny hovedstad. Byen ble anlagt på sletten 16 km nord for den gamle byen Nineve. Navnet Dur-Sargon betyr «Sargons mur» eller «Sargons borg». 
Byen ble anlagt i rektangulær form med sidene 1600 x 1750 meter, noe som gir et areal på nær tre kvadratkilometer. Byområdet fikk en syv kilometer lang ringmur befestet med 157 tårn opp til 30 meter høye, og syv porter åpnet seg i alle himmelretninger. Et særskilt murombygd område opphøyd på en terrasse inneholdt kongepalasset og byens tempel. Det fantes tre gudetempel tilegnet Nabu, Shamash og Sin, samt mindre kapell til gudene Adad, Ningal og Ninurta. Et tempeltårn, zikkurat, var også bygd på tempelterrassen. Det fantes også et befestet arsenal i en annen del av byen. Steinskulpturer flankerte portene og steinrelieffer prydet palassets vegger.
Dur-Sargon ble innviet offisielt 707 f.Kr. da gudestatuene ble ført inn i byens tempel. Kong Sargon var imidlertid blitt drept under et felttog to år senere. Hans sønn og etterfølger avbrøt prosjektet og flyttet hovedstaden til Nineve. Dur-Sargon ble aldri helt ferdigbygd og dens funksjon opphørte da administrasjonen ble flyttet derifra. Ble til slutt forlatt da Assyria gikk under 100 år senere.


== Gjenoppdagelsen av byen ==
Khorsabad ble oppdaget av den franske konsulen i Mosul, Paul Botta, 1843. Botta trodde først at han hadde gjenoppdaget Ninive, men det ble raskt konstatert at så ikke var tilfelle. Victor Place og Félix Thomas foretok utgravninger der fra 1851 til 1855. På denne tiden ble et stort antall skulpturer og relieffer ført til Louvre i Paris. I 1852 sank under en katastrofe under transport av artefakter mange relieffer i Shatt el-arab, og lot seg ikke finne og berge heller i ettertid.  
En amerikansk arkeologisk ekspedisjon utgravde senere ut deler av byen 1928-1935. De ble foretatt av Oriental Institute i Chicago under ledelse av arkeologene Henri Frankfort og G. Loud.
Funnene fra Dur-Sharrukin er blitt spredt verden rundt, blant annet til Louvre i Paris, British Museum i London, i Eremitasjen i St. Petersburg, i Bagdad og Chicago.


== Litteratur ==
G. Loud og C.B. Altman: Khorsabad, University of Chicago Press 1936-38.
Eckhard Unger: «Dûr-Sharrukîn», i: Reallexikon der Assyriologie und vorderasiatischen Archäologie, Bd. 2,  Berlin 1938, 249-252.
A. Fuchs, Die Inschriften Sargons II. aus Khorsabad, Cuvillier, 1994, ISBN 3-930340-42-9
A. Caubet: Khorsabad: le palais de Sargon II, roi d'Assyrie: Actes du colloque organisé au musée du Louvre par le Services culturel les 21 et 22 janvier 1994, La Documentation française, 1996, ISBN 2-11-003416-5
Arno Poebel: «The Assyrian King-List from Khorsabad», Journal of Near Eastern Studies, vol. 1, no. 3, s. 247–306, 1942
Arno Poebel: «The Assyrian King List from Khorsabad (Continued)», Journal of Near Eastern Studies, vol. 1, no. 4, s. 460–492, 1942
Pauline Albenda: The palace of Sargon, King of Assyria: Monumental wall reliefs at Dur-Sharrukin, from original drawings made at the time of their discovery in 1843–1844 by Botta and Flandin, Editions Recherche sur les civilisations, 1986, ISBN 2-86538-152-8


== Eksterne lenker ==
(en) Dur-Sharrukin – kategori av bilder, video eller lyd på Commons 
(en) Dur Sharrukin – galleri av bilder, video eller lyd på Commons Oriental Institute Chicago (på engelsk med bilder)